בית-משפט השלום סילק על הסף תביעה של בני סלע נגד העיתון בטענה שפירסם ראיון שמעולם לא העניק: "מדובר בתביעה טרדנית וקנטרנית"
בית-משפט השלום בתל-אביב–יפו סילק על הסף את תביעתו של העבריין בני סלע נגד "ידיעות אחרונות" והעיתונאית שוש מולא. סלע דרש מהעיתון פיצוי בסך מיליון שקל בעקבות כתבה שפירסמה מולא בעיתון בשנת 2006, ובה צוטטו כביכול דברים מפיו (בהמשך, לאחר שלא קיבל פטור מתשלום אגרה, העמיד את תביעתו על סך 100 אלף שקל בלבד). סלע טען כי העיתון והכתבת, כמו גם באת-כוחו לשעבר עו"ד אורית חיון, רימו אותו, פגעו בפרטיותו, הוציאו דיבתו ופירסמו ראיון שמעולם לא העניק. מולא טענה, באמצעות עו"ד ירון חנין, כי בפרסום הובהר שאין מדובר בראיון ישיר עם סלע, אלא בראיון שבוצע באמצעות באי-כוחו, שאישרו לעיתון שהאנס הסדרתי נתן הסכמתו המפורשת לביצוע הראיון בדרך זו. השופט אילן דפדי פסק בשבוע שעבר כי יש לסלק את התביעה על הסף, עוד בטרם הגשת ראיות ושמיעת העדים. "נחה דעתי כי זו לא ראויה להתברר בבית-המשפט", כתב בפסק דינו. לדבריו, במקרה זה הגיע למסקנה כי "התובע [סלע] מנצל לרעה ובאופן ציני את ההליכים המשפטיים, וכי על בית-המשפט להימנע מלתת הכשר לפעולה פסולה זו [...] שוכנעתי כי תביעתו של התובע לקבל פיצוי מאת הנתבעים בגין פגיעה בשמו הטוב ופגיעה בפרטיותו היא טרדנית וקנטרנית". עוד קבע השופט דפדי כי הכתבה שהכינה מולא "עושה עם התובע חסד ומציגה אותו כמי שמכה על חטא ומבקש להשתקם. מבחינה זו היא מציגה פן אנושי של התובע. הכתבה אינה פוגעת בשמו הטוב, אלא עושה בדיוק ההפך ויוצרת סוג של חמלה כלפיו. [...] אני סבור שעל התובע היה להודות לכתבת על כך שהציגה אותו באופן זה ולא להגיש נגדה תביעה על לשון הרע. האמור רק מחזק שבעתיים את הקביעה כי מדובר בתביעה טרדנית וקנטרנית המהווה ניצול לרעה של הליכי המשפט ובזבוז משאבי ציבור שלא לצורך, ולפיכך יש לסלקה כבר בשלב זה". השופט דפדי חייב את סלע לשלם ל"ידיעות אחרונות" ומולא הוצאות בסך 10,000 שקל וכן הוצאות דומות לבאת-כוחו לשעבר. 39092-12-13